রোম: মধ্য ইতালির আব্রুতসোয় তুষারধসে একটি হোটেলের বহু পর্যটক ও কর্মী নিখোঁজ। গোটা জায়গাটা বরফে চাপা পড়ে গিয়েছে। হোটেলে পৌঁছোনোর সব রাস্তা বরফে ঢাকা থাকায় উদ্ধারকারীদের প্রথম দলটি স্কি করে হোটেলে পৌঁছোন। তাঁরা ধ্বংসস্তূপ থেকে এক জনকে মৃত অবস্থায় পান। দু’ জনকে জীবন্ত অবস্থায় উদ্ধার করেন। বুধবার ইতালির এই অঞ্চলে উপর্যুপরি ভূমিকম্প হয়। রাতে গ্রান সাসো পর্বতের কাছে রিগোপিয়ানো হোটেল নামে চারতলা স্পা হোটেলের ছাদ ভেঙে পড়ে। সেই সময় ওই হোটেলে অন্তত পক্ষে ২০ জন পর্যটক ও ৭ জন কর্মী ছিলেন। প্রথম দেহ উদ্ধার হয় বৃহস্পতিবার সকালে। পর্যটকদের মধ্যে অনেক শিশুও ছিল।